Fórmula 1 en Català - El teu esport, en la teva llengua: de març 2016
GP de Bahrain: Com veieu la probable introducció del sistema halo de protecció? Penseu que pot generar més problemes dels que soluciona?
Està previst que per a la temporada 2017 els Fórmula 1 duguin el sistema "halo" per a protegir els pilots contra peces voladores que puguin impactar-los al casc.
Guillem Solà: A mi em sembla bona idea, sempre i quan es provi en tots els escenaris imaginables per a saber si realment val la pena implantar-ho, o seria un obstacle en segons quin cas. Jo sóc partidari de millorar la seguretat dels monoplaces. Encara que es tracti d'una competició de cockpit obert, crec que no es poden permetre accidents tant fatals com el de Jules Bianchi (encara que en el seu cas, no estic segur de si un hipotètic halo hagués estat suficient) o tant greus com el de Massa fa unes temporades. En el seu cas, ja es va afegir un ribet més dur a la zona superior de la visera del casc. Això ja evita que l'impacte d'una petita peça al casc deixi inconscient al pilot, però, al meu parer, no és suficient en el cas Bianchi.
Per tant, jo estic bastant dividit; les proves de diferents tipus de proteccions han estat amb pneumàtics a gran velocitat: cosa que és poc probable perquè ja s'utilitzen enganxalls que mantenen les rodes unides al xassís encara que es trenquin els suports. I, a part, en el cas Alonso, crec que hagués dificultat l'extracció del pilot per la manera com va quedar el cotxe.
Just Serrainat: Com sempre que hi ha un accident, es tornen a disparar totes les alarmes i comença el ball de propostes per cobrir els pilots. L'halo de protecció ja és una proposta que havia aparegut anteriorment, juntament amb altres invents com la cúpula.
L'halo pot ser una solució en casos com el d'Alonso a l'accident d'aquest passat gran premi o en el cas d'impacte de peces grans com rodes o parts d'un monoplaça. En contraposició, crec que en casos com el famós cargol de Felipe Massa, aquesta solució no hauria tingut molta efectivitat, ja que en cas de petits components que puguin impactar contra la cabina del pilot, aquest tipus de protecció, no seria gaire fiable.
També s'haurien de fer proves i veure l'opinió dels pilots de cara als problemes de visibilitat i mobilitat en cas d'accident i haver de sortir ràpidament del monoplaça.
Jordi Domènech: Jo tinc una opinió bastant radical amb el tema de l'halo. Hi ha una categoria que tota la vida han estat monoplaces de rodes i habitacle descobert. Si l'habitacle no és descobert, potser en comptes de denominar-ho Fórmula 1 els haurem d'anomenar prototips de Le Mans.
També penso que és lleig, i que hi ha una implicació filosòfica: a la Fórmula 1 hi participaven (o hi haurien de participar) els escollits, els que saben fer anar aquests cotxes però a més assumeixen els riscos. De la mateixa manera que a la IndyCar es corre en ovals i hi ha pilots que han decidit no participar-hi perquè els fa por tenir un accident allí, potser la gent que no es veiés en cor de còrrer a la Fórmula 1 s'hauria de dedicar a una altra cosa. Enteneu-me, no estic en contra del progrés, però abans els pilots ens semblaven herois que feien coses impossibles per a la majoria dels mortals i avui dia semblen més aviat jugadors de videojocs...
Pel que fa a l'anàlisi més racional, tinc dubtes sobre l'èxit del sistema. Com diu el Guillem, s'ha provat molt amb rodes però les rodes a la Fórmula 1 normalment queden subjectes des de fa ja uns 10 o 12 anys. Què passa si una peça petita com la de l'accident de Massa impacta igualment a través dels espais que deixa l'halo? Què passa en cas de bolcada? Pot arribar a trencar-se? Pot dificultar l'extracció d'un pilot?
La resta de categories amb sostre tenen o bé portes o bé algun sistema d'accés ràpid. Potser s'han de posar portes al camp de la Fórmula 1?
Toro Rosso-Ferrari 1 7 5
Sauber-Ferrari 3 5 5
Sauber-Ferrari 4 4 5
Lliures 1: 13.00 (Movistar F1)
Lliures 2: 17:00 (Movistar F1)
Lliures 3: 14.00 (Movistar F1)
Qualificació: 17.00 (Movistar F1)
Cursa: 17.00 (Movistar F1)
-Unitat de potència completament nova per a Fernando Alonso: Honda no n'ha pogut salvar res.
-Renault opina que s'hauria de treure el límit de 100 kg de carburant per cursa.
-Alfonso Celis Jr. participarà a la primera sessió de lliure amb Force India, al lloc de Sergio Pérez.
-Bernie Ecclestone afirma que hi ha "compradors" per a la part de CVC dels drets d'imatge de la Fórmula 1, i que la pilota està al terrat de CVC "si volen vendre o no".
-McLaren i Red Bull no van acceptar una combinació dels sistemes antic i nou de classificació, obligant a la resta a seguir amb el sistema actual per falta d'unanimitat.
Etiquetes: Bahrain, La pregunta
Opinió: La F1 pot ser meravellosa (si la deixen ser-ho)
La Fórmula 1 és un gran esport/espectacle. Vaig a enumerar alguns dels aspectes que la fan gran.
-Tenim cotxes bastant espectaculars. Gairebé al cim de l'evolució tecnològica, son monoplaces únics, creats per grans equips d'enginyers, dissenyadors, mecànics, etc. amb sistemes de potència amb una gran eficiència. A més, durant les curses aquests monoplaces son atesos per un grup de mecànics que els hi canvien les rodes en poc més del que triguem a dir "aturada a boxes".
-Aquests cotxes són pilotats per homes molt diversos i entretinguts: el showman Lewis Hamilton, el bromista Sebastian Vettel, o un tipus admirat perquè sembla que tot li rellisqui: Kimi Räikkönen. Tenim veterans respectables com Jenson Button o Felipe Massa i també joves impulsius com Max Verstappen o Carlos Sainz Jr.
Generalment, els 22 pilots que participen al mundial solen ser en un gran percentatge dels millors del món, homes que han fet molts sacrificis per arribar fins al panteó dels escollits, nens que de petits somiaven amb còrrer i competir.
-Tota aquesta gent es disputa les garrofes en alguns dels circuits més prestigiosos del món, com per exemple Mònaco, on la precisió i la concentració han d'estar al 100 per 100 durant gairebé dues hores. O per exemple Monza, on la pròpia configuració del circuit penalitza fallar en una corba per molta velocitat que tinguis. O Suzuka, on un error et pot costar un greu accident.
Són majoritàriament llocs plens d'història, on gairebé fa un segle que s'hi disputen curses i on es respira competició pels quatre costats.
El públic segueix interessat en els pilots. Però no se li pot demanar que pagui 350 € per entrada. En alguns països, per a una parella anar a un GP és pràcticament el sou mensual d'un dels dos....
Tenint tot això...
-Per què es creen normes que intenten arreglar coses que no estaven espatllades, com el sistema de classificació?
-Per què ens centrem en posar pegats i no en corregir els principals problemes de l'esport? Per què creem el DRS i no fem més fàcil que els cotxes puguin seguir-se els uns als altres?
-Per què anem a còrrer a països on simplement volen la Fórmula 1 com a arma política i no als llocs on realment hi ha afició?
-Per què els drets d'imatge són propietat d'un fons d'inversió interessat únicament en guanyar diners i no revertir-los a l'esport?
-Per què no es tracta per igual a tots els participants? Per què uns equips haurien de rebre més diners per raons que no tenen a veure amb la seva classificació al mundial?
-Per què ha de ser elitista? La canalla d'avui dia té moltes menys possibilitats d'aficionar-se casualment a la Fórmula 1, si mai la veu per televisió.
Per què l'esport ha acabat així? No és normal que els protagonistes, els pilots, treguin un comunicat demanant (podeu veure'l a sota) que "l'actual sistema de presa de decisions és obsolet i és negatiu de cara al públic". No pot ser que les decisions es prenguin -com en el cas de la classificació- perquè l'altra alternativa que hi havia era pitjor.
El DRS és simplement un pedaç per mirar de facilitar avançaments. (Copyright: Jordi Domènech)
La Fórmula 1 necessita un pla, i crec que no es gaire complicat destacar-ne alguns punts que n'haurien de formar part:
-Normes fàcils d'entendre
-Regulacions tècniques destinades a la innovació però també a facilitar la lluita entre els pilots.
-Major facilitat per a que equips i pilots puguin accedir a la F1 pels seus mèrits, no només per tenir un enorme compte bancari.
-Que els diners generats per l'esport tornin a l'esport. Que es deixi de sagnar als circuits i per extensió, als aficionats.
La Fórmula 1 pot ser meravellosa, repeteixo. Tant sols és qüestió d'arreglar quatre coses, i de que hi hagi gent disposada a arreglar-les. Els pilots hi han posat de la seva part, i els hi hem d'agraïr. És un gest valent el seu. Us imagineu en Messi queixant-se del futbol? No! El futbol pot tenir les seves coses, però un jugador com Messi cada cop que surt al camp gaudeix. Podem dir el mateix dels pilots, uns pilots que es veuen limitats per normes estranyes, circuits artificials i que veuen com, impotents, quan s'acosten a un rival no poden provar d'avançar-lo fàcilment?
Torno a repetir. La Fórmula 1 pot ser meravellosa. Vam veure com es fan canvis cap a millor, com el fet de deixar les sortides completament en mans dels pilots o el fet de posar més pneumàtics a disposició dels equips.
La Fórmula 1 pot ser meravellosa. Senyors que manen, Bernie, FIA, propietaris, etc: DEIXEU QUE HO SIGUI! Deixeu de tocar-li els nassos amb tonteries com el DRS o els sistemes de classificació per eliminació!
— Grand Prix Drivers (@GPDA_) 23 de març de 2016
Marcus Ericsson va tenir més sort amb els cangurs que a la cursa, havent-se de retirar per avaria mecànica.
Una de les notícies del cap de setmana va ser la col·laboració de Red Bull amb Aston Martin. Daniel Ricciardo ho va celebrar amb un quart lloc i la volta ràpida, però Daniil Kvyat no va ni poder sortir. (Copyright: Red Bull Media)
El dijous es van fer les fotos oficials. Kimi Räikkönen davant els fotògrafs de mig món.
Durant la setmana Renault va presentar els seus colors, un groc mat força maco. Kevin Magnussen i Jolyon Palmer es van quedar a les portes dels punts. (Copyright: Renault Sport)
Lewis Hamilton va aconseguir la seva pole número 50 i ho va celebrar traient mig cos pel cotxe de la FIA.
Però la història dels entrenaments va ser veure diversos pilots ja caminant cap al pesatge de la FIA quan la sessió encara no s'havia acabat, conscients de que no podrien millorar. Sembla que es tornarà al sistema antic a Bahrain.
La tradicional foto dels pilots a principi de temporada.
Sorpreses a la sortida amb els Ferrari avançant als Mercedes.
Fixeu-vos en el patrocini de Sensodyne. Només a Austràlia o per a més curses?
Sortosament Fernando Alonso i McLaren van obtenir molta més cobertura però no per les raons que ells haurien desitjat.
(Copyright: Alex Coppel)
Romain Grosjean va donar 8 punts a l'equip Haas en el seu debut.
Nico Hülkenberg i Valtteri Bottas van ser dos dels pilots que van optar pel pneumàtic mitjà, acabant setè i vuitè respectivament. (Copyright: Force India F1 Team)
Max Verstappen estava davant de Carlos Sainz, però va acabar darrere d'ell i força emprenyat.
Els homes del podi, Rosberg, Hamilton i Vettel.
Alegria a l'equip alemany. (Copyright: Mercedes AMG F1)
Etiquetes: 2016, Austràlia, Galeria
Crònica GP d'Austràlia: Salvats per la bandera vermella
Sobre el paper, el resultat és el mateix que s'ha repetit tantes vegades els últims dos anys: doblet de Mercedes. Però la cursa ha tingut molta tela i el resultat podria haver estat molt diferent, amb molts centres d'atenció i moltes històries.
Gran sortida de Ferrari. El primer abandonament ha tingut lloc pràcticament abans de la cursa, doncs Daniil Kvyat no ha pogut arribar al seu lloc a la graella al final de la volta de reconeixement. S'ha donat una segona volta de reconeixement i aquesta ha estat la bona. Sorprenentment, els dos Mercedes no han sortit massa bé. Sebastian Vettel els ha avançat pel mig i quan Nico Rosberg ha intentat disputar-li la primera corba, ha estat també avançat per Kimi Räikkönen i ha alentit encara més el seu company d'equip Lewis Hamilton, que tot i sortir de la pole position s'ha vist sisè al final de la primera volta.
No semblava possible aquest resultat després de la sortida.
Els Mercedes atrapats. Vettel era líder per davant de Räikkönen, amb Rosberg tercer, Max Verstappen quart, Felipe Massa cinquè i Hamilton sisè, amb Carlos Sainz al setè lloc i Daniel Ricciardo vuitè. Tots duien els pneumàtics supertous i Hamilton ha avançat Massa ràpidament, però no podia fer res amb Verstappen, com tampoc podia fer res Rosberg respecte als Ferrari.
Rosberg i Ricciardo s'ha aturat a la volta 12 per posar pneumàtics tous i Vettel ha entrat a la volta següent per seguir davant amb pneumàtics supertous. Räikkönen (supertou) i Hamilton (mitjà) han entrat al final de la volta 15.
Al final de totes les aturades dels pilots de davant, Vettel liderava amb 4 segons d'avantatge sobre Rosberg. Räikkönen era tercer a 9 segons, Ricciardo quart a 20 segons mentre Hamilton havia caigut al setè lloc darrere Verstappen i Sainz. L'as de la màniga de Hamilton era la possibilitat d'intentar arribar a final de cursa sense cap més aturada, però estava a 23 segons de Vettel amb un pneumàtic teòricament més lent. Semblava que Ferrari es dedicaria a cobrir l'estratègia que fes Rosberg per tal de que el Mercedes hagués d'avançar a Vettel en pista.
Greu accident d'Alonso. Però a la volta 17 s'ha hagut d'aturar la cursa degut a un fort accident entre Fernando Alonso i Esteban Gutiérrez. El McLaren havia canviat els seus pneumàtics només feia cinc voltes, mentre que el Haas encara duia les gomes d'inici. Alonso, amb el DRS, estava molt a prop de Gutiérrez i probablement ha perdut el punt de frenada; segurament el pilot mexicà tampoc esperava que l'espanyol estigués a la seva esquerra acostant-se a la corba 3.
El McLaren ha impactat contra el darrere del Haas, desviant-se i picant cap a les tanques de l'esquerra. Un cop el cotxe ha arribat a la grava, ha donat un parell de voltes de campana, acabant recolzat panxa amunt contra els pneumàtics. Sortosament, els pilots no han patit conseqüències físiques, però la quantitat de peces ha obligat primer a treure el Safety Car i immediatament després a aturar la cursa per netejar degudament la pista.
Alonso durant el seu accident.
L'aturada "gratuïta". Mai no entendré per què en bandera vermella es poden canviar pneumàtics, alerons, etc. Aquesta circumstància ha permès que Rosberg copiés l'estratègia del seu company i posés els pneumàtics mitjans per arribar a final de cursa, i de fet un pilot ni tant sols s'ha aturat en condicions de cursa: Romain Grosjean encara no havia entrat al pit-lane, i ha pogut canviar els seus pneumàtics sense perdre ni posicions ni temps.
Mentre gairebé tota la graella reiniciava amb el pneumàtic mitjà per mirar d'arribar fins al final sense aturar-se, Ferrari i Toro Rosso han cregut que podrien tenir avantatge sortint amb supertous i tous respectivament. En aquell moment no era fàcil preveure-ho, però la decisió ha costat cara als dos equips.
L'error decisiu de Ferrari i Toro Rosso. Per una banda, Ferrari ha perdut a Kimi Räikkönen amb un problema aparent de motor, i de seguida s'ha vist que Vettel no podia distanciar-se de Rosberg tot i tenir un pneumàtic en teoria dos esglaons més ràpid.
Per l'altra banda, Toro Rosso ha passat de lluitar prop del podi a veure's abocats al final dels punts, ja que a l'aturar-se per posar un nou joc de tous han estat avançats pels Williams, per Grosjean, per Nico Hülkenberg i per Jolyon Palmer, pilots tots que no s'aturarien més. El seu "company" a Red Bull, Daniel Ricciardo, també ha seguit la mateixa estratègia.
Un cop tothom tenia pneumàtics fins al final, la cosa ha quedat amb Rosberg al davant, que ha acabat guanyant la cursa sense fer cap avançament en pista. Darrere seu ha entrat Hamilton, que ha vist el seu segon lloc amenaçat per Vettel fins que l'alemany s'ha sortit lleugerament de pista. Ricciardo ha acabat quart havent avançat Felipe Massa poc després de la seva aturada. Sisè ha estat Romain Grosjean, que ha aguantat darrere seu a Nico Hülkenberg, Valtteri Bottas, Carlos Sainz i Max Verstappen, que ha tancat els punts. Els dos Toro Rosso tenien un pneumàtic més fresc però no han pogut fer res i de fet s'han tocat amb un Verstappen impulsiu i molt irat.
Reflexions després del cap de setmana. La principal dada per a mi es que els equips, en general, estan tots molt més propers entre ells. Hem vist una cursa molt competida, però em molesta que encara hi ha coses que es podrien corregir que millorarien l'espectacle. En destaco dos:
-El principal problema que fa molts anys que arrosseguem és la dificultat que té un cotxe d'anar darrere d'un altre. No és normal que cotxes amb pneumàtics més frescos no puguin avançar, ni tant sols amb el DRS.
-L'aturada gratuïta amb la bandera vermella. Si els equips no haguessin pogut canviar pneumàtics, hauríem vist Vettel a davant amb supertous, Rosberg segon amb tous i Hamilton setè però amb mitjans. Potser Hamilton hauria guanyat? Potser hauríem vist diversos cotxes atrapant a Hamilton a final de cursa? Amb el canvi gratuït, no es valora al pilot que ha cuidat els seus pneumàtics.
Així les coses, crec que hi ha esperança per a la F1 i que viurem un any molt interessant, però també penso que els responsables del campionat s'haurien de centrar, principalment, a facilitar que els cotxes puguin anar junts sense tenir por de "l'aire brut", i no tant en retocar coses que ja funcionen.
-El sistema normatiu. El fiasco de sessió de classificació va demostrar que la manera com es fan les normes a la F1 no és l'adequada.
-Ferrari. Fallada mecànica per Räikkönen i risc innecessari amb l'estratègia de Vettel.
-Williams. No semblen haver avançat respecte al 2015.
-Mercedes. Mala sortida dels dos pilots, però bona recuperació.
-Toro Rosso. Bon cotxe però error estratègic i tensió entre els pilots.
-Red Bull. Avaria per a Kvyat però un quart molt competitiu per a Ricciardo.
-Haas i Romain Grosjean. Excel·lent resultat al debut.
-Vettel i Räikkönen. Sortides impressionants.
-La seguretat. Un cop més, increïble que Alonso no s'hagi fet res.
1 25 Nico Rosberg 6 Mercedes W07 1:48'15"565 2 57
14 Jenson Button 22 McLaren MP4-31 + 1 volta 12 56
15 Felipe Nasr 12 Sauber C35 + 1 volta 17 56
16 Pascal Wehrlein 94 Manor MRT05 + 1 volta 21 56
RET Marcus Ericsson 9 Sauber C35 Transmissió 15 38
RET Kimi Räikkönen 7 Ferrari SF16-H Incendi 4 21
RET Rio Haryanto 88 Manor MRT05 Prob. mecànic 22 17
RET Esteban Gutiérrez 21 Haas VF-16 Accident 20 16
RET Fernando Alonso 14 McLaren MP4-31 Accident 11 16
RET Daniil Kvyat 26 Red Bull RB12 Prob. elèctrics 18 00
Etiquetes: 2016, Austràlia, Crònica GP, Fernando Alonso, Mercedes, Nico Rosberg, Sebastian Vettel